སྤྱིར་ན་ང་ཚོར་སྐྱེ་བ་སྔ་ཕྱིའི་རིག་གནས་ཕུན་སུམ་ཚོགས་པ་ཞིག་ཡོད་མོད་ཀྱང་།དེའི་དགེ་མཚན་དང་ཡོན་ཏན་མ་རྟོགས་ཚེ།རིག་གནས་དེའང་དགོས་མེད་ཀྱི་གནས་སུ་ལྷག་ཡོད་མོད།བརྒྱ་ལ་རིག་གནས་གང་ཡིན་ཡང་དེའི་རིན་ཐང་ཤེས་པ་ཡིན་ན།མི་ཡིས་ཆོས་ལུགས་བེད་སྤྱད་ན།།ལྷ་ཡུལ་བགྲོད་པ་ཐག་མི་རིང་ན་ནིང་ཞེས་པ་ལྟར་དེའི་ནུས་པ་དང་རིན་ཐང་ནི་བློ་ཡུལ་ལས་འགོངས་པ་ཞིག་ཡིན་ནོ།།ཁོམ་སྐབས་ཤིག་སྤྱད་ནས་དགེ་རྒན་གངས་རི་ལ་ཁ་བརྡ་བྱས་པ་ཡིན།དེའི་ཕྱོགས་སུ་ཁོས་ལས་ཀ་ཡག་པོ་སྒྲུབ་འདུག།ཁོའི་ཨ་ཕ་སྨན་ཁང་དུ་བསྡད་པ་ནས་ཚེ་འདས་པའི་བར་དུ་ཁོས་རང་གི་བུ་དཔལ་འབར་ཁྲིད་ནས་ཐེངས་མང་པོར་སོང་བ་དང་།ཁོའི་ཨ་མ་སྨན་ཁང་དུ་བསྡད་དུས་ཀྱང་རང་གི་བུ་དཔལ་འབར་ཁྲིད་ནས་ཐེངས་མང་པོར་སོང་།དེ་ལྟར་འགྲོ་བ་ལ་དམིགས་ཡུལ་གཉིས་ཡོད་དེ།གཅིག་ནི་བརྩེ་བ་བརྗོད་པའི་ཆེད་དུ་ཡིན་ལ།ཅིག་ཤོས་ནི་སྒོར་མོ་ནི་ཡོད་ཚད་མིན་པ་ཤེས་སུ་འཇུག་པའི་ཆེད་དུའོ།།སྨན་ཁང་དུ་ཕྱིར་ཡོང་ཐེངས་རེར་ཁོས་དཀར་བོ་ཆོས་ལ་ནན་ཏན་གྱི་ཚུལ་གྱིས་བུ་དཔལ་འབར་ལ་བཤད་པའི་དོན་དག་གཅིག་ནི།སྒོར་མོ་ལས་བདེ་ཐང་གཙོ་ལ།བདེ་ཐང་གི་ལུས་པོ་མེད་ཚེ།རྒྱུ་མི་རྟག་རྩྭ་མགོའི་བསིལ་བ་འདྲ་ཞེས་པ་བཞིན་སྒོར་མོ་ཅི་འདྲ་མང་ཡང་སྙིང་བོ་མེད་པའི་གཞི་ཡིན་ནོ།།